J. Mikuš, poslanec: (2008-07-01):
Už zo samotného názvu dôležité je aj to o organizovaní. A podľa môjho názoru ešte dôležitejšie je to o podpore športu. Myslím, že na toto čaká športová verejnosť, ale určite aj nešportová vzhľadom na to, že financovanie je vždy veľmi citlivá záležitosť. Chcem sa preto venovať v mojom príspevku len časti financovania športu, čo v návrhu zákona je riešené podľa môjho názoru veľmi, veľmi všeobecne. Celá časť financovania športu, čo je v návrhu zákona ako druhá časť, je zúžená na konštatovanie prevažne toho stavu, ktorý v súčasnosti je. Preto si dovoľujem podať dva pozmeňujúce návrhy. Jeden môj pozmeňujúci návrh sa týka práve financovania športu, kde navrhujem, aby dotácie zo štátneho rozpočtu boli prideľované spôsobom, kde sa zavedú väčšie princípy súťaživosti, efektívnosti a transparentnosti ako len všeobecná konštatácia. Navrhujem niečo ako progresívne alebo projektovanie financovania. Druhý môj pozmeňujúci návrh sa týka informačnej povinnosti aj inštitúcií, ktoré sú nie priamo napojené na štátny rozpočet, ale na verejnú správu. Je aj súčasťou spoločnej správy s odporúčaním gestorského výboru neschváliť ho. Ja som po konzultácii so zamestnancami ministerstva financií aj s niektorými kolegami z výboru, hlavne z výboru, kde tento návrh prešiel, pre financie, rozpočet a menu, urobil drobnú legislatívnu zmenu. A myslím si, že takto upravený by mohol prejsť. Vzhľadom na to, že tie moje pozmeňujúce návrhy sú dosť dlhé, tak prejdem rovno k nim. Pozmeňujúci návrh č. 1. Druhá časť Financovanie športu znie: Bod 1. Vypúšťajú sa § 10 a § 11. Za § 9 sa vkladajú nové paragrafy, a to § 10 až § 20, ktoré znejú: Paragraf 10 Pôsobnosť orgánov verejnej správy pri financovaní športu: Odsek 1: „Ministerstvo zabezpečuje vo svojej pôsobnosti financovanie športu z verejných zdrojov prostredníctvom dotácií zo štátneho rozpočtu, ktoré sa prideľujú podľa pravidiel ustanovených týmto zákonom.“ Odsek 2: „Ministerstvo obrany a ministerstvo vnútra zabezpečujú financovanie športu prostredníctvom dotácií zo štátneho rozpočtu v rámci rozsahu svojej pôsobnosti.“ Odsek 3: „Prostriedky zo štátneho rozpočtu podľa odsekov 1 a 2 sa použijú na a) vytváranie podmienok pre šport detí a mládeže mimo vyučovacieho procesu (§ 15), b) vytváranie podmienok pre športovú reprezentáciu (§ 16 a § 17), c) vytváranie podmienok pre výber a prípravu športových talentov (§ 18), d) podporu organizovania športových súťaží a podujatí na území Slovenskej republiky (§ 19), e) podporu osvety v športe (§ 20), f) podporu olympijského a paralympijského hnutia a účasti na olympijských a paralympijských hrách, g) podporu športu občanov so zdravotným postihnutím, h) investície do športu národného významu, i) budovanie informačného systému o športe, j) vytváranie podmienok pre výchovu a vzdelávanie v oblasti športu, k) podporu vedeckovýskumnej činnosti v športe, l) uskutočňovanie opatrení proti dopingu v športe, m) rozhodovanie sporov pri športovej činnosti, n) podporu zdravotnej starostlivosti o športovcov, o) podporu medzinárodnej spolupráce a medzinárodných programov v oblasti športu.“ Odsek 4: „Samosprávny kraj a obec zabezpečujú financovanie športu v rozsahu svojej pôsobnosti.“ Paragraf 11 Zásady poskytovania dotácií zo štátneho rozpočtu na šport: Odsek 1: „Dotácie zo štátneho rozpočtu na šport (ďalej len „dotácie“) sa poskytujú podľa zásad transparentnosti, efektívnosti, adresnosti a efektívneho manažmentu.“ Odsek 2: „Pri poskytovaní dotácií podľa odseku 1 ústredné orgány štátnej správy zabezpečia, aby a) sa dotácie prideľovali na základe verejnej súťaže, ak zákon neustanovuje inak, b) dotáciu prednostne získali tie subjekty, ktoré poskytnú čo najväčší prínos na rozvoj športu, c) spôsob výpočtu dotácie bol jednoznačný a verejne dostupný, d) použité objektívne kritériá boli merateľné, e) naplnenie subjektívnych kritérií alebo kritérií, ktoré nemožno zmerať, vyhodnocovala nezávislá odborná komisia, f) sa pri rozhodovaní o poskytnutí dotácie posudzovala kvalita cieľov projektu, g) dotáciami boli podporované také projekty, pri ktorých sa predpokladá jednoznačná kontrola napĺňania cieľov projektu.“ Odsek 3: „V zákone o štátnom rozpočte sa určí podiel finančných prostriedkov z celkových dotácií, ktoré sa rozdelia vo verejnej súťaži, a podiel finančných prostriedkov z celkových dotácií, ktoré sa rozdelia priamym udelením.“ Odsek 4: „Dotácie na šport v prípade financovania viacročných projektov alebo projektov, ktoré presahujú možnosti poskytnutia dotácie v jednom roku, sa poskytujú v rámci určených priorít na viacročné obdobie, najviac na tri roky.“ Odsek 5: „Na verejnú súťaž podľa tohto zákona sa použijú ustanovenia Obchodného zákonníka o verejnej súťaži, ak tento zákon neustanovuje inak.“ Paragraf 12 Všeobecné ustanovenia o podmienkach poskytnutia dotácií zo štátneho rozpočtu na šport: Odsek 1: „Na základe verejnej súťaže sa realizuje poskytovanie dotácií a) na účely podpory športu detí a mládeže mimo vyučovacieho procesu (§ 15), b) na účely podpory organizovania športových súťaží a podujatí v Slovenskej republike (§ 19), c) na účely osvety v športe (§ 20).“ Odsek 2: „O dotáciách poskytnutých podľa odseku 1 ministerstvo vypracúva každoročne hodnotiacu správu, ktorú je povinné uchovávať po dobu najmenej troch rokov.“ Odsek 3: „Podmienky udelenia dotácie bez uskutočnenia verejnej súťaže (ďalej len „priama dotácia“) uverejní ministerstvo na internetovej stránke ministerstva.“ Odsek 4: „Pri posudzovaní poskytnutia priamej dotácie okrem dotácie na športovú reprezentáciu a výber a prípravu športových talentov ministerstvo berie do úvahy komerčné príjmy žiadateľa o dotáciu v súvislosti s predmetom dotácie, pričom výšku poskytnutej dotácie upravuje na základe objemu komerčných príjmov.“ Odsek 5: „Žiadateľ o priamu dotáciu podľa odseku 4 je povinný informovať ministerstvo o výške komerčných príjmov v súvislosti s predmetom dotácie v žiadosti o dotáciu.“ Odsek 6: „Pri poskytnutí priamej dotácie je prijímateľ dotácie povinný zabezpečiť audit podporeného projektu a zverejniť rozpočet na internete.“ Paragraf 13 Priority na prideľovanie dotácií zo štátneho rozpočtu: Odsek 1: „Ministerstvo udeľuje dotácie rozdeľované podľa váh priorít podľa odseku 3.“ Odsek 2: „Ministerstvo určuje váhy priorít v dostatočnom predstihu tak, aby sa splnili všetky úlohy potrebné na včasné vyplatenie finančných prostriedkov po nadobudnutí účinnosti príslušného zákona o štátnom rozpočte.“ Odsek 3: „Ministerstvo prideľuje každej z priorít a) váhu pritiahnuť čo najviac detí a mládeže k športovaniu mimo vyučovacieho procesu, b) váhu dosiahnuť čo najviac významných medzinárodných úspechov v športe 1. s čiastkovou váhou na 1. stupni podporovať športovú reprezentáciu aa) s čiastkovou váhou na 2. stupni podporovať prioritné športy (§ 16), bb) s čiastkovou váhou na 2. stupni podporovať iné športy (§ 17), cc) s čiastkovou váhou na 2. stupni podporovať olympijské a paralympijské hnutie a účasť na olympijských a paralympijských hrách, dd) s čiastkovou váhou na 2. stupni podporovať vybraných športových reprezentantov, ee) s čiastkovou váhou na 2. stupni podporovať šport občanov so zdravotným postihnutím, 2. s čiastkovou váhou na 1. stupni podporovať výber a prípravu športových talentov aa) s čiastkovou váhou na 2. stupni podporovať prioritné športy (§ 16), bb) s čiastkovou váhou na 2. stupni podporovať iné športy (§ 17), cc) s čiastkovou váhou na 2. stupni  podporovať výnimočne nadané športové talenty, c) váhu podporovať šport ako žiaduci druh zábavy 1. s čiastkovou váhou na 1. stupni podporovať organizovanie športových súťaží a podujatí v Slovenskej republike, 2. s čiastkovou váhou na 1. stupni podporovať osvetu športu, d) váhu kontrolovať použitie verejných prostriedkov na podporu športu, e) váhu podporovať vedeckovýskumnú činnosť v športe, vytvárať podmienky pre výchovu a vzdelávanie v oblasti športu, uskutočňovať opatrenia proti dopingu v športe, podporovať riešenie sporov pri športovej činnosti, zdravotnú starostlivosť o športovcov, medzinárodnú spoluprácu a medzinárodné programy v oblasti športu a budovanie informačného systému o športe, f) váhu podporovať materiálno-technické zabezpečenie na realizovanie investícií do športu národného významu, g) váhu vytvoriť rezervu na neočakávané udalosti, h) váhu zabezpečiť administratívne úkony spojené s realizáciou priorít podľa ods. 3 písm. a) až g).“ Odsek 4: „Súčet váh v jednotlivých prioritách je 100 %. Súčet čiastkových váh na 1. stupni sa rovná váhe príslušnej priority. Súčet čiastkových váh na 2. stupni sa rovná príslušnej čiastkovej váhe na 1. stupni.“ Odsek 5: „Váhy zohľadňujú význam jednotlivých priorít a ich častí, pričom ministerstvo pri ich prideľovaní prihliada najmä na a) plnenie stanovených priorít v oblasti športu, b) vývoj objemu dotácií na plnenie príslušných priorít za posledné tri roky, c) vývoj efektívnosti pri použití dotácií na plnenie príslušných priorít za posledné tri roky, pričom efektívnosť je pomer prínosu a objemu použitej dotácie, d) váhu za posledné tri roky, pričom ministerstvo môže aktuálnu váhu v porovnaní s priemerom za posledné tri roky meniť o najviac jednu pätinu smerom nahor alebo nadol bez udania dôvodu; ak chce ministerstvo meniť váhu o viac ako jednu pätinu priemeru za posledné tri roky, musí zverejniť dôvod, e) cyklus na prípravu a účasť športových reprezentantov na športových podujatiach, napr. na olympijských hrách.“ Odsek 6: „Určenie dôležitosti jednotlivých priorít zverejní ministerstvo na internetovej stránke ministerstva včas a vyčerpávajúco, aby mali všetky subjekty uchádzajúce sa o dotácie dostatočné a verejne dostupné informácie na vypracovanie projektov a žiadostí o poskytnutie dotácie v nasledujúcom roku.“ Paragraf 14 Komisie na posudzovanie projektov: Odsek 1: „Ministerstvo zriaďuje komisie na posudzovanie projektov uchádzajúcich sa o dotácie a) komisiu pre šport detí a mládeže, b) komisiu pre reprezentáciu a športové talenty, c) komisiu na organizovanie súťaží a podujatí v Slovenskej republike a osvetu v športe.“ Odsek 2: „Komisia vypracúva záznamy z rokovaní a prijíma hodnotiace stanoviská, ktoré predkladá ministrovi. Záznamy z rokovania komisie a hodnotiace stanoviská komisie sa bezodkladne zverejňujú na internetovej stránke ministerstva.“ Odsek 3: „Hodnotiace stanoviská komisie majú pre ministerstvo odporúčajúci charakter.“ Paragraf 15 Poskytnutie dotácií na šport na účely podpory športu detí a mládeže mimo vyučovacieho procesu: Odsek 1: „Ministerstvo vyčlení na podporu športovania detí a mládeže do 18 rokov mimo vyučovacieho procesu (ďalej len „športovanie detí a mládeže“) objem finančných prostriedkov zo štátneho rozpočtu.“ Odsek 2: „Do verejnej súťaže o poskytnutie dotácie na účely športovania detí a mládeže sa môžu prihlásiť predkladatelia projektov vyžadujúcich dotáciu na športovanie detí a mládeže v objeme vyššom ako 5 mil. Sk.“ Odsek 3: „Kritériami pri prideľovaní dotácií pre projekty podľa odseku 2 sú a) rozsah športovania mladých ľudí (počet mladých ľudí a počet hodín strávených pri športovaní), b) športový prínos aktivít, najmä súťaživosť, kreativita, vplyv na zdravie, c) spoľahlivosť predkladateľa projektu.“ Odsek 4: „Ministerstvo pridelí kritériám podľa odseku 3 váhu, čo použije ako podklad na stanovenie vzorca, na základe ktorého možno každému projektu prideliť číselné skóre.“ Odsek 5: „Komisia pre šport detí a mládeže vyhodnotí projekty uchádzačov o dotáciu na športovanie detí a mládeže podľa vzorca.“ Odsek 6: „Komisia určí poradie projektov podľa indexu efektívnosti, ktorý je podielom číselného skóre a dotácie, o ktorú žiadal predkladateľ projektu.“ Odsek 7: „Komisia navrhne ministerstvu pridelenie žiadaných dotácií pre projekty v poradí podľa indexu efektívnosti.“ Odsek 8: „Ministerstvo rozhodne o pridelení dotácií na športovanie detí a mládeže pre jednotlivé projekty, pričom zohľadní odporúčanie komisie pre šport detí a mládeže.“ Odsek 9: „Ministerstvo pridelí dotácie na športovanie detí a mládeže pre jednotlivé projekty v poradí podľa najlepších výsledkov v indexe efektívnosti až do vyčerpania vyčlenených finančných prostriedkov na túto prioritu.“ Odsek 10: „Ministerstvo môže zvážiť usporiadanie viackolovej súťaže až do vyčerpania vyčlenených finančných prostriedkov na túto prioritu.“ Odsek 11: „Výsledky súťaže s pridelenými dotáciami na športovanie detí a mládeže uverejní ministerstvo na internetovej stránke ministerstva.“ Paragraf 16 Poskytnutie dotácií na účely podpory športovej reprezentácie v prioritných športoch: Odsek 1: „Ministerstvo vyčlení na podporu športovej reprezentácie v prioritných športoch objem finančných prostriedkov zo štátneho rozpočtu.“ Odsek 2: „Žiadateľmi o dotáciu na účely podpory športovej reprezentácie v prioritných športoch môžu byť len športové zväzy.“ Odsek 3: „Kritériami pri prideľovaní dotácií na účely podpory športovej reprezentácie v prioritných športoch sú a) domáca popularita športu určená podľa prieskumov verejnej mienky, hodnotenia komisie pre reprezentáciu a talentovanú mládež a podľa výsledkov monitorovania domácich médií, b) zahraničná popularita športu určená podľa prieskumu na veľvyslanectvách Slovenskej republiky pri zohľadnení významu krajiny podľa počtu obyvateľov a hrubého domáceho produktu, podľa medzinárodnej konkurencie vyjadrenej počtom národných zväzov v medzinárodnej federácii športu, podľa zaradenia medzi olympijské športy a podľa výsledkov monitorovania zahraničných médií, c) dosiahnuté úspechy športovej reprezentácie (umiestnenie športovej reprezentácie v medzinárodnom rebríčku).“ Odsek 4: „Ministerstvo pridelí kritériám podľa odseku 3 váhu, ktorá je podkladom na určenie vzorca, na základe ktorého možno každému športu prideliť číselné skóre.“ Odsek 5: „Ministerstvo vypočíta pre každého uchádzača o podporu športovej reprezentácie číselné skóre, pričom vyzve uchádzačov o predloženie žiadosti s potrebnými údajmi, vrátane výšky žiadanej dotácie a rozpočtu športového zväzu na nasledujúci rok.“ Odsek 6: „Na posúdenie subjektívnych kritérií alebo kritérií, ktoré nemožno zmerať, použije ministerstvo výsledky posúdenia komisie pre reprezentáciu a talentovanú mládež.“ Odsek 7: „Ministerstvo zostaví poradie prioritných športov podľa najlepších výsledkov v indexe efektívnosti, ktorý je podielom dosiahnutého číselného skóre uchádzača a výšky dotácie pre športové odvetvie uchádzača v minulosti.“ Odsek 8: „Ministerstvo pridelí dotácie na účely podpory športovej reprezentácie v prioritných športoch podľa uzavretého rebríčka prioritných športov v objeme žiadanej dotácie. Nevyčerpané finančné prostriedky na túto prioritu presunie na podporu iných športov.“ Odsek 9: „Poradie prioritných športov s pridelenými dotáciami na účely podpory športovej reprezentácie v prioritných športoch uverejní ministerstvo na internetovej stránke ministerstva.“ Paragraf 17 Poskytnutie dotácií na účely podpory športovej reprezentácie v iných športoch: Odsek 1: „Ministerstvo vyčlení na podporu iných ako prioritných športov objem finančných prostriedkov zo štátneho rozpočtu. Na podporu iných športov použije aj nevyčerpané finančné prostriedky podľa § 16 ods. 8.“ Odsek 2: „Žiadateľmi o dotáciu na účely podpory športovej reprezentácie v iných športoch môžu byť športové zväzy alebo združenia športových zväzov. Do posudzovania sa zaradia projekty, ktorých predkladatelia žiadajú o dotáciu v objeme vyššom ako 5 mil. Sk.“ Odsek 3: „Ministerstvo sa pri posudzovaní projektov a prideľovaní dotácií riadi pravidlami uvedenými v § 16 tohto zákona.“ Odsek 4: „Ministerstvo môže usporiadať viackolovú súťaž až do vyčerpania vyčlenených finančných prostriedkov na túto prioritu.“ Odsek 5: „Poradie iných športov s pridelenými dotáciami uverejní ministerstvo na internetovej stránke ministerstva.“ Paragraf 18 Poskytnutie dotácií na účely podpory výberu a prípravy športových talentov: Odsek 1: „Ministerstvo vyčlení na podporu výberu a prípravy športových talentov objem finančných prostriedkov zo štátneho rozpočtu.“ Odsek 2: „Žiadateľmi o dotáciu na účely podpory výberu a prípravy športových talentov sú športové zväzy. Do posudzovania sa zaradia projekty, ktorých predkladatelia žiadajú o dotáciu v objeme vyššom ako 5 mil. Sk.“ Odsek 3: „Ministerstvo sa pri posudzovaní projektov a prideľovaní dotácií riadi pravidlami uvedenými v § 16 tohto zákona. Dotáciu určí podľa poradia prioritných športov a iných športov v tomto poradí.“ Odsek 4: „Údaje s pridelenými dotáciami ministerstvo uverejní na internetovej stránke ministerstva.“ Paragraf 19 Poskytnutie dotácií na šport na účely podpory organizovania športových súťaží a podujatí na území Slovenskej republiky: Odsek 1: „Ministerstvo vyčlení na podporu domácich športových súťaží a podujatí objem finančných prostriedkov zo štátneho rozpočtu.“ Odsek 2: „Hlavnými kritériami pri prideľovaní dotácií pre projekty sú a) domáca popularita športov merateľná najmä návštevnosťou športovej súťaže a podujatia za obdobie posledných piatich rokov a prieskumom médií, b) pozitívny morálny a etický prínos domácej športovej súťaže vo vzťahu k verejnosti, najmä absencia výskytu korupcie v športovej súťaži, absencia výskytu násilia v súťaži, absencia užívania drog a iných omamných látok športovcami súťaže a iných negatívnych javov, c) pozitívny športový prínos domácej športovej súťaže, najmä výchova športových talentov, výchova k súťaživosti a dlhodobému športovaniu, d) spoľahlivosť predkladateľa projektu.“ Odsek 3: „Ministerstvo pridelí jednotlivým kritériám váhu, čo použije ako podklad na stanovenie vzorca, na základe ktorého možno každému projektu prideliť číselné skóre.“ Odsek 4. „Komisia na organizovanie súťaží a podujatí v Slovenskej republike a osvetu v športe vyhodnotí projekty uchádzačov o finančnú dotáciu podľa vzorca. Do posudzovania sú zaradené projekty, ktorých predkladatelia žiadajú o dotáciu v objeme vyššom ako 5 mil. Sk.“ Odsek 5: „Komisia určí poradie projektov podľa indexu efektívnosti, ktorý je podielom  číselného skóre a dotácie, o ktorú žiadal predkladateľ projektu.“ Odsek 6: „Komisia navrhne ministerstvu pridelenie žiadaných dotácií pre projekty v poradí podľa najlepších výsledkov v indexe efektívnosti.“ Odsek 7: „Ministerstvo rozhodne o pridelení dotácií pre jednotlivé projekty, pričom zohľadní odporúčanie komisie.“ Odsek 8: „Ministerstvo pridelí dotácie na šport na účely podpory domácich športových súťaží a podujatí pre jednotlivé projekty v poradí podľa indexu efektívnosti až do vyčerpania vyčlenených finančných prostriedkov na túto prioritu.“ Odsek 9: „Ministerstvo môže usporiadať viackolovú súťaž až do vyčerpania vyčlenených finančných prostriedkov na túto prioritu.“ Odsek 10: „Výsledky súťaže s pridelenými dotáciami na šport na účely a podporu domácich športových súťaží a podujatí uverejní ministerstvo na internetovej stránke ministerstva.“ Paragraf 20 Poskytnutie dotácií na šport na účely podpory osvety v športe: Odsek 1: „Ministerstvo vyčlení na podporu osvety objem finančných prostriedkov zo štátneho rozpočtu.“ Odsek 2: „Ministerstvo stanoví kritériá a spôsob ich vyhodnotenia tak, aby bolo možné každému projektu, ktorý sa uchádza o dotáciu, prideliť číselné skóre.“ Odsek 3: „Komisia na organizovanie súťaží a podujatí v Slovenskej republike a osvetu v športe vyhodnotí projekty uchádzačov o dotáciu podľa stanovených kritérií. Do posudzovania sú zaradené projekty, ktorých predkladatelia žiadajú o dotáciu v objeme vyššom ako 500 000 Sk.“ Odsek 4: „Komisia určí poradie projektov podľa indexu efektívnosti, ktorý je podielom číselného skóre a dotácie, o ktorú žiadateľ žiadal predkladateľa projektu.“ Odsek 5: „Komisia navrhne ministerstvu pridelenie žiadaných dotácií na projekty v poradí podľa najlepších výsledkov v indexe efektívnosti.“ Odsek 6: „Ministerstvo rozhodne o pridelení dotácií pre jednotlivé projekty, pričom zohľadní odporúčanie komisie.“ Odsek 7: „Ministerstvo pridelí dotácie pre jednotlivé projekty v poradí podľa indexu efektívnosti až do vyčerpania vyčlenených finančných prostriedkov na túto prioritu.“ Odsek 8: „Výsledky súťaže s pridelenými dotáciami uverejní ministerstvo na internetovej stránke ministerstva.“ Bod 2 pozmeňujúceho návrhu. Ostatné paragrafy sa prečíslujú. Odôvodnenie. Predložený vládny návrh zákona vôbec nerieši to, čo by malo byť v tomto zákone kľúčové. A to je financovanie športu. Pravdepodobne ani nemieni nahradiť súčasný systém, keď sa peniaze zo štátneho rozpočtu rozdeľujú všetkým po väčšom či menšom kúsku, podľa toho, kto má aké ostré lakte. Dnes sa zároveň vôbec nesleduje efektívnosť využívania dotácií. Navrhujem prostredníctvom pozmeňujúceho návrhu úplne nový systém financovania, kde sa stanovia jednoznačné kritériá na prideľovanie peňazí. Používať sa bude objektívna verejná súťaž, aby zvíťazili najlepšie projekty. Týmto sa zabezpečí, aby peniaze smerovali tam, kde sa použijú najúčinnejšie. Zároveň sa bude spätne sledovať využitie peňazí, či išli tam, ako predkladatelia víťazných projektov sľubovali. Systém bude transparentný, každý občan si bude môcť na internete preveriť, či sa peniaze z jeho daní použili správne. Veľkú pozornosť venuje nový navrhnutý systém podpore mládeže a nových talentov. Môj návrh si nestanovuje cieľ, aby sa rovnako ušlo všetkým odvetviam športu, lebo vieme, že na veľkú plošnú podporu nemajú ani bohatšie krajiny ako Slovensko. Odporúčam výber niekoľkých prioritných športov, kde je najväčšia šanca, že budú dôstojne reprezentovať meno krajiny vo svete. To je ten môj prvý pozmeňujúci návrh. Ten druhý pozmeňujúci návrh je oveľa kratší aj, myslím si, jednoduchší. Pozmeňujúci návrh k vládnemu návrhu zákona o organizácii a podpore športu. Bod 1. Za § 17 sa vkladá nový § 8. Ostatné paragrafy sa prečíslujú. Paragraf 18 Informačná povinnosť pri financovaní športu: Odsek 1: „Ministerstvo zverejňuje včas a vyčerpávajúco všetky podklady, termíny, výsledky o poskytovaní dotácií na šport na internetovej stránke ministerstva, najmä vyhlásenie verejnej súťaže, jej vyhodnotenie a rozhodnutie ministerstva o pridelení dotácie, vyhlásenie podmienok udelenia dotácií v ostatných prípadoch, vyhodnotenie podaných žiadostí a rozhodnutí ministerstva.“ Odsek 2: „Ministerstvo zverejňuje výšku finančných prostriedkov poskytnutých fyzickým osobám a právnickým osobám.“ Odsek 3: „Samosprávny kraj zverejňuje každoročne prijímateľov a výšku dotácií na šport vyčlenených a poskytnutých zo svojho rozpočtu na internetovej stránke samosprávneho kraja.“ Odsek 4: „Obec zverejňuje  každý rok prijímateľov a výšku dotácií na šport vyčlenených a poskytnutých zo svojho rozpočtu spôsobom umožňujúcim hromadný prístup6).“ Odsek 5: „Príjemca dotácií na šport z verejných zdrojov má povinnosť zverejniť každoročne na svojej internetovej stránke výšku a druh prijatých dotácií v štruktúre: dotácie od ministerstva, dotácie od samosprávneho kraja, dotácie z obcí. Táto povinnosť je splnená aj vtedy, ak sú údaje zverejnené spôsobom umožňujúcim hromadný prístup prostredníctvom  príslušnej obce alebo športového zväzu. Táto povinnosť sa vzťahuje na príjemcov, ktorých príjem z dotácií prevýši v kalendárnom roku 1 mil. Sk.“ Odôvodnenie. Netreba zabúdať na to, že peniaze zo štátneho rozpočtu nie sú jediným zdrojom financovania športu. Veľkú časť preberajú na seba samosprávy či súkromné spoločnosti Dôsledkom je, že dnes nevieme vyčísliť celkový ročný objem podpory športu na Slovensku. Rozpočty klubov sú nejasné, netransparentné. Navrhujem, aby okrem štátu mali povinnosť informovať o rozpočtových výdavkoch aj ďalšie inštitúcie. Rovnako športové kluby by mali mať povinnosť zverejňovať svojich donorov. Takýto transparentný systém by mohol vyčísliť vzťahy a prispel by k účinnejšiemu využívaniu finančných prostriedkov vložených do športu. Ďakujem pekne za pozornosť.